Document ID: 32012D0209

РЕШЕНИЕ ЗА ИЗПЪЛНЕНИЕ НА КОМИСИЯТА
от 20 април 2012 година
относно прилагането на разпоредбите за контрол и движение на Директива 2008/118/ЕО на Съвета към някои добавки в съответствие с член 20, параграф 2 от Директива 2003/96/ЕО на Съвета
(нотифицирано под номер C(2012) 2484)
(2012/209/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 20, параграф 2 от нея,
като има предвид, че:
(1)
След искане, отправено от властите на Нидерландия съгласно член 20, параграф 2 от Директива 2003/96/ЕО Комисията прие Решение за изпълнение 2011/545/ЕС на Комисията от 16 септември 2011 г. относно прилагане на разпоредбите за контрол и движение на Директива 2008/118/ЕО на Съвета за продукти с код по КН 3811 в съответствие с член 20, параграф 2 от Директива 2003/96/ЕО на Съвета (2). Това решение за изпълнение поставя всички продукти, които попадат в код по КН 3811, под разпоредбите за контрол и движение на Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (3).
(2)
В съответствие с искането, отправено от властите на Нидерландия, целта на Решение за изпълнение 2011/545/ЕС е да се предотвратят укриването, избягването и злоупотребите в областта на данъчното облагане, като се поставят под разпоредбите за контрол и движение на Директива 2008/118/ЕО определени продукти, предназначени за употреба като добавки към автомобилни горива и които в този случай са предмет на данъчно облагане в съответствие с Директива 2003/96/ЕО.
(3)
Вследствие на приемането на Решение за изпълнение 2011/545/ЕС вниманието на Комисията беше привлечено към конкретното положение на продуктите, попадащи в кодове по КН 3811 21 00 и 3811 29 00. Тези продукти не са предназначени за употреба като отоплителни горива или автомобилни горива, нито като добавки за тях и не водят до риск от укриване, избягване или злоупотреби в областта на данъчното облагане. Поради това те не следва да са обект на разпоредбите за контрол и движение на Директива 2008/118/ЕО. Поради това само продуктите, попадащи в кодове по КН 3811 11 10, 3811 11 90, 3811 19 00 и 3811 90 00 следва да бъдат обект на тези разпоредби за контрол и движение.
(4)
Поради това Решение за изпълнение 2011/545/ЕС следва да бъде заменено с аналогично решение, което обаче следва да се ограничава до кодове по КН 3811 11 10, 3811 11 90, 3811 19 00 и 3811 90 00.
(5)
Мерките, предвидени в настоящото решение, са в съответствие със становището на Комитета по акцизите,
ПРИЕ НАСТОЯЩОТО РЕШЕНИЕ:
Член 1
Считано от 1 януари 2013 г. продуктите, попадащи в кодове по КН 3811 11 10, 3811 11 90, 3811 19 00 и 3811 90 00 от приложение I към Регламент (ЕИО) № 2658/87 на Съвета (4), изменен с Регламент (ЕО) № 2031/2001 на Комисията (5), се поставят под разпоредбите за контрол и движение на Директива 2008/118/ЕО в съответствие с член 20, параграф 2 от Директива 2003/96/ЕО.
Член 2
Решение за изпълнение 2011/545/ЕС се отменя.
Член 3
Адресати на настоящото решение са държавите-членки.
Съставено в Брюксел на 20 април 2012 година.

Labels: 3
2
14
1